ΓΡΑΠΤΗ ΕΡΩΤΗΣΗ E-0683/97 υποβολή: Friedhelm Frischenschlager (ELDR) προς την Επιτροπή (6 Μαρτίου 1997)

Θέμα: Αναδιάρθρωση της Κοινής Γεωργικής Πολιτικής

Στο τμήμα Α, κεφάλαιο: συστάσεις για το μέλλον της τελικής έκθεσης της Προσωρινής Εξεταστικής Επιτροπής σχετικά με τις κατηγορίες παραβίασης ή κακής διαχείρισης του κοινοτικού δικαίου όσον αφορά την σπογγώδη εγκεφαλοπάθεια των βοοειδών (ΣΕΒ), η οποία εγκρίθηκε από το Ευρωπαϊκό Κοινοβούλιο με συντριπτική πλειοψηφία κατά τη σύνοδο του Φεβρουαρίου στο Στρασβούργο την Τετάρτη 19 Φεβρουαρίου 1997, συνιστάται, μεταξύ των άλλων, « να τροποποιηθεί η κοινή γεωργική πολιτική ώστε στο μέλλον να δημιουργηθεί πλαίσιο το οποίο θα καθιστά δυνατή και θα ενισχύει την ευθύνη των γεωργικών εκμεταλλεύσεων όσον αφορά την παραγωγή υγιεινών ζωοτροφών με τη χρήση βιώσιμων μεθόδων».

Στο πλαίσιο του αυστηρού ελέγχου της εφαρμογής των συστάσεων του Ευρωπαϊκού Κοινοβουλίου από την Επιτροπή απευθύνω προς τον Επίτροπo κ. Franz Fischler (ΓΔ VΙ), ως τον πολιτικά αρμόδιο για την ΚΓΠ, τις ακόλουθες ερωτήσεις:

Προτίθεται η Επιτροπή να ακολουθήσει την προαναφερθείσα σύσταση του Ευρωπαϊκού Κοινοβουλίου για τη ριζική αναδιάρθρωση της ΚΓΠ;

Εάν ναι, πόσο έχουν προχωρήσει οι προπαρασκευαστικές εργασίες;

Ποιά είναι, κατά την άποψη της Επιτροπής, τα 10 σημαντικότερα ερωτήματα τα οποία τίθενται επί του θέματος αυτού;

Ποιά στοιχεία συνθέτουν αυτή τη νέα πολιτική για την αγορά γεωργικών προϊόντων;

Πιστεύει η Επιτροπή ότι τα στοιχεία αυτά αντικατοπτρίζουν το γράμμα και το πνεύμα των συστάσεων του Ευρωπαϊκού Κοινοβουλίου;

Εντός ποίου χρονικού διαστήματος εκτιμά η Επιτροπή ότι θα μπορέσει να ολοκληρώσει αυτή την αναδιάρθρωση;

Με ποιό τρόπο προτίθεται η Επιτροπή να εξασφαλίσει τη συμμετοχή του Ευρωπαϊκού Κοινοβουλίου στη διαδικασία αναδιάρθρωσης της γεωργικής πολιτικής;

Έχει καταρτίσει η Επιτροπή ήδη ένα πρώτο χρονοδιάγραμμα για την εφαρμογή συγκεκριμένων (εκτελεστικών) μέτρων; Εάν ναι, ποιά μορφή έχει το χρονοδιάγραμμα αυτό;

Απάντηση του κ. Fischler εξ ονόματος της Επιτροπής (9 Απριλίου 1997)

Η Επιτροπή έχει δηλώσει ότι στόχος της είναι να πραγματοποιήσει την μεταρρύθμιση στην κοινή γεωργική πολιτική. Οι προσανατολισμοί της μεταρρύθμισης συμφωνούν με τις συστάσεις του Κοινοβουλίου δηλαδή «τη δημιουργία πλαισίου το οποίο θα καταστήσει δυνατή και θα ενισχύσει την ευθύνη των γεωργικών εκμεταλλεύσεων για την παραγωγή υγιεινών τροφίμων με τη χρήση αειφόρων γεωργικών μεθόδων». Ένα σημαντικό βήμα προς την κατεύθυνση αυτή έχει ήδη γίνει με την μεταρρύθμιση της κοινής γεωργικής πολιτικής (ΚΓΠ) του 1992 και τις επακόλουθες προσαρμογές της κοινής οργάνωσης αγοράς. Επί του παρόντος, οι κύριες οργανώσεις αγοράς (γαλακτοκομικά προϊόντα, κρέας βοοειδών, σιτηρά, ελαιούχοι σπόροι και πρωτεϊνούχες καλλιέργειες) αναλύονται με σκοπό την υποβολή προτάσεων για την μεταρρύθμιση των τομέων αυτών. Ωστόσο, οι εργασίες στις αγροτικές περιοχές και οι σχετικές πολιτικές συνεχίζονται.

Στην προετοιμασία της περαιτέρω μεταρρύθμισης της ΚΓΠ ορισμένα βασικά ερωτήματα πρέπει να τεθούν με σκοπό:

- την εφαρμογή αποτελεσματικότερης πολιτικής όσον αφορά τον ποιοτικό έλεγχο και τη σήμανση 7

- την προώθηση μεθόδων γεωργίας φιλικών προς το περιβάλλον 7

- την καλύτερη ισορροπία μεταξύ της προσφοράς των γεωργικών προϊόντων και της παρούσας ζήτησης 7

- την ενθάρρυνση των καινοτομιών που αυξάνουν την ανταγωνιστικότητα κατά αειφόρο τρόπο 7

- να αμείβονται κατάλληλα οι γεωργοί οι οποίοι συντηρούν το φυσικό χώρο και τα τοπία 7

- τη διαφοροποίηση του εισοδήματος των γεωργών και τη βελτίωση των συνθηκών εργασίας στις αγροτικές περιοχές 7

- οι δημοσιονομικές δαπάνες να κινούνται στο πλαίσιο των δημοσιονομικών προοπτικών 7

- την αποζημίωση των γεωργών λόγω αλλαγής της πολιτικής που δημιουργεί δυσχέρειες 7

- την ανάλογη προσαρμογή των άμεσων πληρωμών στους γεωργούς 7

- να καταστούν απλούστερες οι πολιτικές για τους πολίτες 7

- την ενίσχυση των κοινών κανόνων ώστε να αποφευχθεί η στρέβλωση του ανταγωνισμού 7

- την ενσωμάτωση των γεωργών στο γενικό πλαίσιο της αειφόρου ανάπτυξης των αγροτικών περιοχών.

Όπως αναφέρεται στο στρατηγικό έγγραφο της Επιτροπής για την διεύρυνση προς ανατολάς, η εκβάθυνση της μεταρρύθμισης της ΚΓΠ πρέπει να βασίζεται στην μείωση της στήριξης των τιμών και σε περαιτέρω μεταστροφή στις άμεσες πληρωμές. Ενώ η πλήρης εικόνα των προκλήσεων και των περιορισμών θα προκύψει από την ανάλυση που πραγματοποιείται επί του παρόντος, μπορούν ήδη να τονισθούν ορισμένες κατευθυντήριες αρχές. Μεταξύ των κατευθυντήριων αυτών γραμμών περιλαμβάνονται η ανάγκη εγγύησης των υψηλότατων ποιοτικών προτύπων αγροτικής παραγωγής, η προώθηση σημαντικής και ανταγωνιστικής θέσης του γεωργικού τομέα της Κοινότητας στη διεθνή αγορά, η βελτίωση των περιβαλλοντικών επιδόσεων της γεωργίας και η αμοιβή των γεωργών για τις περιβαλλοντικές υπηρεσίες τους, η συμβολή στην οικονομικά βιώσιμη και σταθερή ανάπτυξη των αγροτικών περιοχών και η συμμόρφωση με τις απαιτήσεις για καλύτερη συνοχή μέσα στην Κοινότητα. Είναι φανερό ότι οι απαιτούμενες προσαρμογές πρέπει να εισαχθούν κατά τρόπο αποδεκτό από τη γεωργική κοινότητα και από την κοινωνία.

Πραγματοποιούνται επί του παρόντος πολιτικές προσαρμογές και αναδιοργάνωση των αρμοδιοτήτων στις υπηρεσίες της Κοινότητας μετά από την κρίση της σπογγώδους εγκεφαλοπάθειας των βοοειδών (ΣΕΒ), με σκοπό την ολοκλήρωση αποτελεσματικού συστήματος ποιοτικού ελέγχου και τη βελτίωση της επιστημονικής ικανότητας για την αντιμετώπιση τέτοιων δύσκολων θεμάτων. Σε περαιτέρω προσαρμογές της ΚΓΠ, όπως ζητήθηκε από τις συστάσεις του Κοινοβουλίου, η Επιτροπή είναι έτοιμη να λάβει υπόψη της οποιαδήποτε συγκεκριμένη πρόταση.

Ενώ το μεγαλύτερο μέρος της τεκμηριωμένης ανάλυσης θα ολοκληρωθεί στα τέλη της άνοιξης του 1997, οι σκέψεις και οι προτάσεις που αφορούν περαιτέρω μεταρρύθμιση της ΚΓΠ και της πολιτικής για την ύπαιθρο θα αποτελέσουν τμήμα ενός συνολικού πακέτου πολιτικών προτάσεων που θα υποβληθεί από την Επιτροπή μετά τη διακυβερνητική διάσκεψη. Η μεταρρύθμιση των μέτρων των διαρθρωτικών ταμείων πρέπει να ολοκληρωθεί το αργότερο το 1999. Η διαδικασία της μεταρρύθμισης της ΚΓΠ -όπως και η μεταρρύθμιση του 1992- θα βρίσκεται αναπόφευκτα σε διαρκή εξέλιξη, πράγμα το οποίο γίνεται φανερό μεσοπρόθεσμα εάν ληφθεί υπόψη η ανάγκη αντίδρασης στην μελλοντική ανάπτυξη της αγοράς, οι συνέπειες της διεύρυνσης προς ανατολάς και η προοπτική περαιτέρω διαπραγματεύσεων στο πλαίσιο του Παγκόσμιου Οργανισμού Εμπορίου (ΠΟΕ).

Για την συμμετοχή του Κοινοβουλίου στην περαιτέρω εξέλιξη της μεταρρύθμισης ΚΓΠ θα ακολουθηθούν οι καθορισμένες διαδικασίες. Όπως έχει αναφερθεί επανειλημμένως, η Επιτροπή προτείνει λύση που προυποθέτει τη συμμετοχή του Κοινοβουλίου στα θέματα γεωργικής πολιτικής, βάσει της διαδικασίας συναπόφασης. Η πρόταση αυτή εκφράζεται από την Επιτροπή στο πλαίσιο της διακυβερνητικής διάσκεψης. Όπως ανακοίνωσε πρόσφατα ο πρόεδρος της Επιτροπής, η Επιτροπή στο μέλλον θα προτιμά το άρθρο 100Α της συνθήκης σχετικά με τις προτάσεις των οποίων ο κύριος στόχος είναι τα κτηνιατρικά και φυτουγειονομικά θέματα που αφορούν την υγεία. Το άρθρο 100Α απαιτεί τη χρήση της διαδικασίας συναπόφασης που αναφέρεται στο άρθρο 189Β της συνθήκης και, άρα, μεγαλύτερη συμμετοχή του Κοινοβουλίου στην νομοθετική διαδικασία.